በአማራና በኦሮሚያ ክልሎች ስድስት የመንግሥት ሠራተኞች በታጣቂዎች ተገደሉ
በአማራ ክልል ሰሜን ወሎ ዞን ራያ ቆቦ ወረዳ ሁለት የአስተዳደር ኃላፊዎች፣ እንዲሁም በኦሮሚያ ክልል ምዕራብ ወለጋ ዞን ነጆ ወረዳ አንድ ሾፌርና የሁለት ተቋማት ሦስት ሠራተኞች በታጣቂዎች ተገደሉ፡፡በሁለቱም ክልሎች የተፈጸመው ግድያ ባለፈው ሳምንት ማጠናቀቂያ ላይ ባሉት ቀናት ነው፡፡ በሰሜን ወሎ ዞን የራያ ቆቦ ወረዳ የፀጥታ ዘርፍ ኃላፊ አቶ መንገሻ ሞላና የወረዳው አስተዳዳሪ አቶ ሥዩም መስፍን የተገደሉት፣ በወረዳው መንጀሎ ተብሎ በሚጠራ ቀበሌ ውስጥ መሆኑን የዞኑ አስተዳዳሪ አቶ ወልደተንሳይ መኰንን ለመገናኛ ብዙኃን አስታውቀዋል፡፡ኃላፊዎቹ የተገደሉት በጠራራ ፀሐይ ከቀኑ ሰባት ሰዓት ላይ መሆኑን ጠቁመው፣ ጋሸና በሚባል አካባቢ ማዳበሪያ ለማድረስ የሄደ ሾፌርና ወልድያ ደግሞ ሌላ አንድ ሰው በኮሮና ቫይረስ በመያዛቸው የሁኔታውን አሳሳቢነትና መወሰድ ስለሚገባቸው ጥንቃቄዎች አስመልክቶ ከሚመለከታቸው የወረዳ፣ የዞንና የፀጥታ ኃይሎች ጋር ውይይት አድርገው ሲመለሱ መሆኑንም አብራርተዋል፡፡ ጉዳዩን ለማጣራት ከመከላከያ፣ ከክልሉ ልዩ ኃይልና ከፖሊስ በጋራ በተመባበር ተጠርጣሪዎቹን ለመያዝ ጥረት እየተደረገ መሆኑን አክለዋል፡፡ ግድያውን የፈጸሙት ታጣቂዎች ሰሌዳ ቁጥር በሌለው ባጃጅ መንገድ ዘግተው ኃላፊዎቹ ሲወርዱ በጥይት ተኩሰው የገደሏቸው መሆኑን አስታውሰው፣ አንድ ሰው መያዙንና ሌሎቹን ለመያዝ ክትትል እየተደረገ መሆኑን አስረድተዋል፡፡በኦሮሚያ ክልል ደግሞ በምዕራብ ወለጋ ዞን ነጆ ወረዳ ከቤኒሻንጉል ጉምዝ ክልል ተፈናቅለው አመሞ ዴገሮ በሚባል ቀበሌ ለሚገኙ ወገኖች ማደበሪያና ምርጥ ዘር ለማከፋፈል ከተለያዩ ቢሮዎች የተወጣጡ አሥር የመንግሥት ሠራተኞች ሄደው እንደነበር፣ የነጆ ወረጃ አስተዳዳሪ አቶ ተሊላ ተፈራ ለመገናኛ ብዙኃን ተናግረዋል፡፡ ከተለያዩ ቢሮዎች የተወጣጡት የኮሚቴ አባላት ማዳበሪያውንና ምርጥ ዘሩን ለተፈናቃዮቹ አድርሰው እየተመለሱ ዋጋሪ ቡና ተብሎ በሚጠራው አካባቢ ሲደርሱ፣ ‹‹የሸኔ ታጣቂዎች ናቸው›› በሚባሉ ታጣቂዎች በተከፈተባቸው ተኩስ አራት ሰዎች ሲሞቱ ሦስት ቀላል ጉዳት ደርሶባቸው መትረፋቸውንና ሦስት ደግሞ ምንም ሳይሆኑ መትረፋቸውን ገልጸዋል፡፡ ግድያው የተፈጸመባቸው የኮሚቴ አባላትን ይዞ ይጓዝ የነበረ ሾፌር፣ ሁለት የእንስሳት ሐኪሞችና አንድ የሚሊሻ አባል መሆናቸውንም አስተዳዳሪው ተናግረዋል፡፡መንግሥታዊ ካልሆነ ድርጅት የተገኘን ድጋፍ ለወገኖቻቸው ለማድረስ የሄዱ ንፁኃን የመንግሥት ሠራተኞች በታጣቂ መገደላቸው እንዳሳዘናቸው የገለጹት አስተዳዳሪው፣ ይኼ ድርጊት የመጀመርያ እንዳልሆነም ጠቁመዋል፡፡ታጣቂዎቹ ጥቃቱን ከፈጸሙ በኋላ የመንግሥት ሠራተኞች ይዘዋቸው የነበሩትን አራት የጦር መሣሪያዎችንና ሌሎች ንብረቶችን ዘርፈው መሰወራቸውን አስረድተዋል፡፡ ጥቃቱ ከተፈጸመ በኋላ በአካባቢው የተሰማራ የአገር መከላከያ ሠራዊትና የክልሉ ልዩ ኃይል የጥቃቱን ፈጻሚዎች ለመያዝ ክትትልና አሰሳ ቢያደርጉም፣ እስከ ማክሰኞ ግንቦት 25 ቀን 2012 ዓ.ም. ድረስ የተያዘ ሰው እንዳልነበረ የወረዳው አስተዳዳሪ ተናግረዋል፡፡